Document ID: 32011R0581

EIROPAS PARLAMENTA UN PADOMES REGULA (ES) Nr. 581/2011
(2011. gada 8. jūnijs),
ar kuru groza Padomes Regulu (EK) Nr. 55/2008, ar ko ievieš autonomās tirdzniecības preferences Moldovas Republikai
EIROPAS PARLAMENTS UN EIROPAS SAVIENĪBAS PADOME
ņemot vērā Līgumu par Eiropas Savienības darbību un jo īpaši tā 207. panta 2. punktu,
ņemot vērā Eiropas Komisijas priekšlikumu,
pēc tiesību akta projekta nosūtīšanas dalībvalstu parlamentiem,
saskaņā ar parasto likumdošanas procedūru (1),
tā kā:
(1)
Padomes Regula (EK) Nr. 55/2008 (2) stājās spēkā 2008. gada 31. janvārī, un to piemēro no 2008. gada 1. marta. Ar minēto regulu Moldovas Republikai (turpmāk “Moldova”) ievieš īpašu autonomās tirdzniecības preferenču (ATP) sistēmu. Regulā attiecībā uz visiem Moldovas izcelsmes produktiem paredzēta brīva piekļuve Savienības tirgum, izņemot konkrētus tās I pielikumā uzskaitītos lauksaimniecības produktus, kam ierobežotas koncesijas piešķirtas vai nu kā muitas nodokļu atbrīvojumi, ievērojot tarifu kvotas, vai kā samazināti muitas nodokļi.
(2)
Saskaņā ar Eiropas kaimiņattiecību politiku (EKP), ES un Moldovas EKP rīcības plānu un Austrumu partnerību Moldova ir pieņēmusi vērienīgu programmu politiskai asociācijai un turpmākai ekonomiskai integrācijai ar Savienību. Sarunas par jaunu asociācijas nolīgumu sākās 2010. gada janvārī. Moldova arī ir sasniegusi ievērojamus panākumus regulējuma saskaņošanā ar mērķi panākt konverģenci ar Savienības tiesību aktiem un standartiem, sagatavojot turpmākas sarunas par padziļinātas un visaptverošas brīvās tirdzniecības zonas (DCFTA) izveidi starp Savienību un Moldovu saskaņā ar paredzēto asociācijas nolīgumu.
(3)
Katru gadu kopš Regulas (EK) Nr. 55/2008 piemērošanas sākuma tarifu kvota vīnam bija pilnībā izmantota vairākus mēnešus pirms attiecīgā gada beigām.
(4)
Moldovas ekonomiku būtiski ietekmē pasaules finanšu un ekonomikas krīzes negatīvās sekas. Vīna nozarē ir nodarbināti apmēram 300 000 darbinieku, un vīna eksports ir nozīmīgs eksporta ieņēmumu avots.
(5)
Lai atbalstītu Moldovas centienus saskaņā ar EKP un Austrumu partnerību, kā arī piedāvātu Moldovas vīna eksportam pievilcīgu un drošu tirgu, ir ierosināts palielināt pašreizējo tarifa kvotu vīnam 2011. gadam no 100 000 hektolitriem līdz 150 000 hektolitriem, 2012. gadam no 120 000 hektolitriem līdz 180 000 hektolitriem un, sākot no 2013. gada, - līdz 240 000 hektolitriem gadā.
(6)
Regulu (EK) Nr. 55/2008 piemēro līdz 2012. gada 31. decembrim.
(7)
Uzsākt sarunas par turpmāko Savienības un Moldovas DCFTA ir kopējs abu pušu mērķis ar nosacījumu, ka Moldova pierādīs savu gatavību risināt sarunas un spēju pareizi izmantot šāda vērienīga pasākuma ietekmi. Lai nodrošinātu pietiekamu laiku atbilstīgam sagatavošanas procesam un sarunām par DCFTA izveidi, būtu nepieciešams pagarināt Regulas (EK) Nr. 55/2008 darbības laiku pēc 2012. gada 31. decembra.
(8)
Par Regulas (EK) Nr. 55/2008 darbības laika pagarināšanu būtu jāpieņem lēmums pietiekamu laiku pirms tās darbības beigu datuma, lai Moldovas uzņēmējiem savlaicīgi nodrošinātu pārredzamu un paredzamu tirdzniecības režīmu eksporta veikšanai uz Savienību pēc 2012. gada 31. decembra. Tādēļ minētās regulas darbības laiks būtu jāpagarina līdz 2015. gada 31. decembrim.
(9)
Ņemot vērā pašreizējā ATP sistēmā gūto pieredzi un lai atbalstītu turpmāku Moldovas ekonomikas attīstību un normatīvo aktu tuvināšanas procesu, panākot konverģenci ar Savienības tiesību aktiem un standartiem Austrumu partnerības kontekstā, ir lietderīgi pārskatīt tarifu kvotu apjomu dažiem produktiem, uz kuriem attiecas pašreizējās ATP.
(10)
Lai nodrošinātu Savienības starptautisko saistību ievērošanu, šajā regulā paredzētās preferences būtu jāpiemēro ar nosacījumu, ka saglabājas vai tiek pagarināts pašreizējais Savienībai piešķirtais atbrīvojums no Pasaules Tirdzniecības organizācijas saistībām.
(11)
Tādēļ attiecīgi būtu jāgroza Regula (EK) Nr. 55/2008,
IR PIEŅĒMUŠI ŠO REGULU.
1. pants
Regulu (EK) Nr. 55/2008 ar šo groza šādi:
1)
regulas 16. panta otro daļu aizstāj ar šādu:
“To piemēro līdz 2015. gada 31. decembrim.
Šajā regulā paredzētās preferences pilnībā vai daļēji pārtrauc piemērot, ja tās pilnībā vai daļēji nav atļautas ar Pasaules Tirdzniecības organizācijas piešķirto atbrīvojumu.
Minētās preferences pārtrauc piemērot no dienas, kad minētais atbrīvojums vairs nav spēkā.
Komisija pietiekami savlaicīgi pirms minētās dienas publicē Eiropas Savienības Oficiālajā Vēstnesī paziņojumu, lai informētu uzņēmējus un kompetentās iestādes. Paziņojumā konkrēti norāda, kuras šajā regulā paredzētās preferences vairs nepiemēros, un dienu, no kuras tās pārtrauc piemērot.”;
2)
regulas I pielikuma 1. tabulu aizstāj ar tabulu šīs regulas pielikumā.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Strasbūrā, 2011. gada 8. jūnijā

Labels: 13
3
17
18